ddrg/super_eurlex huggingface dataset:
Oficiālais Vēstnesis L 175 , 14/07/2000 Lpp. 0078 - 0078



Komisijas Regula (EK) Nr. 1534/2000 (2000. gada 13. jūlijs), ar ko nosaka ražošanas paaugstināta jutīguma apgabalus un/vai augstas kvalitātes šķirņu grupas, kurām nepiemēro jēltabakas nozares kvotu atpirkšanas programmas EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1992. gada 30. jūnija Regulu (EEK) Nr. 2075/92 par jēltabakas tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1336/2000 [2], un jo īpaši tās 14.a pantu, tā kā: (1) Saskaņā ar 34. panta 2. punktu Komisijas 1998. gada 22. decembra Regulā (EK) Nr. 2848/98, ar ko paredz sīki izstrādātus noteikumus Padomes Regulas (EEK) Nr. 2075/92 piemērošanai attiecībā uz piemaksu sistēmu, ražošanas kvotām un īpašo atbalstu, kas piešķirams ražotāju grupām jēltabakas nozarē [3], kurā jaunākie grozījumi izdarīti ar Regulu (EK) Nr. 1249/2000 [4], Komisijai, pamatojoties uz dalībvalstu priekšlikumiem, ir jānosaka, kuriem ražošanas paaugstināta jutīguma apgabaliem un/vai augstas kvalitātes šķirņu grupām, nepārsniedzot 25 % no katras dalībvalsts garantiju sliekšņa apjoma, nepiemēro kvotu atpirkšanas programmu. (2) Pēc dažu dalībvalstu pieprasījuma būtu jānosaka šīs augstas kvalitātes šķirņu grupas. (3) Regulas (EK) Nr. 2848/98 35. panta 2. punkts paredz, ka dalībvalstij jādara zināms atklātībai tās nodoms pārdot no 1. septembra, lai citi ražotāji var nopirkt kvotas, pirms tās faktiski atpērk. Tālab šī regula jāpiemēro no 2000. gada 31. augusta. (4) Šajā regulā paredzētie pasākumi ir saskaņā ar Tabakas pārvaldības komitejas atzinumu, IR PIEŅĒMUSI ŠO REGULU. 1. pants Augstas kvalitātes šķirņu grupu tabakas daudzumi, kam nepiemēro kvotu atpirkšanu attiecībā uz 2000. gada ražu, ir šādi: Portugalsko: I grupa | 1321 tonna | II grupa | 291 tonna | Francie: I grupa | 1438 tonnas | II grupa | 2237,219 tonnas | III grupa | 1302,793 tonnas | 2. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. To piemēro no 2000. gada 31. augusta. Šī regula uzliek saistības kopumā un ir tieši piemērojama visās dalībvalstīs. Briselē, 2000. gada 13. jūlijā Komisijas vārdā — Komisijas loceklis Franz Fischler [1] OV L 215, 30.7.1992., 70. lpp. [2] OV L 154, 27.6.2000., 2. lpp. [3] OV L 358, 31.12.1998., 17. lpp. [4] OV L 142, 16.6.2000., 3. lpp. --------------------------------------------------
Oficiālais Vēstnesis L 115 , 16/05/2000 Lpp. 0001 - 0001



Padomes Regula (EK) Nr. 1009/2000 (2000. gada 8. maijs) par Eiropas Centrālās bankas kapitāla palielinājumu EIROPAS SAVIENĪBAS PADOME, ņemot vērā Protokolu par Eiropas Centrālo banku sistēmas un Eiropas Centrālās bankas statūtiem (še turpmāk "Statūti"), un jo īpaši to 28.1. pantu, ņemot vērā Eiropas Centrālās bankas (ECB) ieteikumu [1], ņemot vērā Eiropas Parlamenta atzinumu [2], ņemot vērā Eiropas Kopienu Komisijas atzinumu [3], pieņemot lēmumu saskaņā ar Eiropas Kopienas dibināšanas līguma ("Līguma") 107. panta 6. punktā paredzēto procedūru un Statūtu 42. pantu, tā kā: (1) Statūtu 28.1. pants un 28.2. pants prasa, lai valstu centrālās bankas nodrošinātu ECB ar 5 miljardu eiro kapitālu, kam jānonāk ECB rīcībā pēc tās izveides. (2) Statūtu 28.1. pants paredz, ka kapitālu var palielināt par tādām summām, par kādām var pieņemt lēmumu ECB Padome atbilstīgi Padomes noteiktiem ierobežojumiem un nosacījumiem. (3) Līguma 123. panta 1. punkts saistībā ar 107. panta 6. punktu noteic, ka tūlīt pēc 1998. gada 1. jūlija Padomei jāpieņem Statūtu 28.1. pantā minētais noteikums. (4) Šī regula nosaka ECB kapitāla turpmāka palielinājuma ierobežojumus, tā dodot ECB Padomei iespēju kādreiz nākotnē pieņemt lēmumu par faktisko palielinājumu, lai uzturētu ECB darbībām atbilstīgu kapitāla bāzi, IR PIEŅĒMUSI ŠO REGULU. 1. pants ECB kapitāla palielināšana Pārsniedzot Statūtu 28.1. pantā noteikto summu, ECB Padome var ECB kapitālu palielināt par ne vairāk kā 5 miljardiem eiro. 2. pants Nobeiguma noteikums Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs saskaņā ar Eiropas Kopienas dibināšanas līgumu. Briselē, 2000. gada 8. maijā Padomes vārdā — priekšsēdētājs J. Pina Moura [1] OV C 411, 31.12.1998., 10. lpp. [2] OV C 219, 30.7.1999., 182. lpp. [3] Atzinums sniegts 2000. gada 8. martā (Oficiālajā Vēstnesī vēl nav publicēts). --------------------------------------------------
Oficiālais Vēstnesis L 031 , 02/02/2001 Lpp. 0001 - 0001



Padomes Regula (EK) Nr. 215/2001 (2001. gada 29. janvāris), ar kuru groza Regulu (EK) Nr. 2791/1999, ar ko nosaka konkrētus kontroles pasākumus, kuri piemērojami jomā, uz ko attiecas Konvencija par turpmāko daudzpusējo sadarbību Ziemeļaustrumu Atlantijas zivsaimniecībā EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 37. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā: (1) Regulas (EK) Nr. 2791/1999 [3] 30. pants paredz to, ka daži tās panti paliek spēkā ad hoc līdz 2000. gada 31. decembrim, un vēlākais līdz 2000. gada 30. septembrim Komisijai jāiesniedz piemēroti priekšlikumi, kuros izstrādāta noteikta kārtība. (2) Kamēr vēl nav priekšlikumu, kuros izstrādāta noteikta kārtība, līdz 2002. gada 31. decembrim būtu jāturpina ad hoc piemērot 6. panta 3. punktu, 8., 10. un 11. pantu. (3) Tā kā tādēļ būtu jāgroza Regula (EK) Nr. 2791/1999, IR PIEŅĒMUSI ŠO REGULU. 1. pants Ar šo Regulu (EK) Nr. 2791/1999 groza šādi: 1. Svītro 6. panta 3. punkta, 8., 10. un 11. panta zemsvītras piezīmes. 2. Regulas 30. pantā datumu "2000. gada 31. decembris" visur aizstāj ar "2002. gada 31. decembris" un datumu "2000. gada 30. septembris" aizstāj ar "2002. gada 30. septembris". 2. pants Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. To piemēro no 2001. gada 1. janvāra. Regula uzliek saistības kopumā un ir tieši piemērojama visās dalībvalstīs. Briselē, 2001. gada 29. janvārī Padomes vārdā — priekšsēdētājs M. Winberg [1] Priekšlikums sniegts 2000. gada 31. oktobrī (Oficiālajā Vēstnesī vēl nav publicēts). [2] Atzinums sniegts 2001. gada 17. janvārī (Oficiālajā Vēstnesī vēl nav publicēts). [3] OV L 337, 30.12.1999., 1. lpp. --------------------------------------------------
Oficiālais Vēstnesis L 136 , 18/05/2001 Lpp. 0003 - 0003



Komisijas Regula (EK) Nr. 962/2001 (2001. gada 17. maijs), ar kuru groza Regulu (EK) Nr. 2879/2000, ar ko paredz sīki izstrādātus noteikumus par to, kā piemērojama Padomes Regula (EK) Nr. 2702/1999 par informācijas un veicināšanas pasākumiem attiecībā uz lauksaimniecības produktiem trešās valstīs EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 14. decembra Regulu (EK) Nr. 2702/1999 par informācijas un veicināšanas pasākumiem attiecībā uz lauksaimniecības produktiem trešās valstīs [1] un jo īpaši tās 11. pantu, tā kā: (1) Komisijas Regula (EK) Nr. 2879/2000 [2] nosaka sīki izstrādātus noteikumus par to, kā piemērojama iepriekšminētā regula. (2) Regulas (EK) Nr. 2879/2000 9. pants precizē termiņus, līdz kuriem dalībvalstīm ir jāaizsūta Komisijai to izraudzīto programmu un īstenotāju struktūru saraksts. Pirmais noteiktais termiņš ir 2001. gada 15. maijs. (3) To grūtību dēļ, kas radušās, ieviešot jaunus pasākumus, atsevišķas dalībvalstis lūdza papildus laiku šajā pirmajā gadā. (4) Lai sākumposmā atvieglotu pasākumus, termiņš, kurā programmas jāiesniedz Komisijai, jāpagarina līdz 2001. gada 15. jūnijam. (5) Šajā regulā paredzētie pasākumi ir saskaņā ar atzinumu, kas izteikts pārvaldības komiteju apvienotajā sanāksmē lauksaimniecības produktu veicināšanas jautājumos, IR PIEŅĒMUSI ŠO REGULU. Vienīgais pants Regulas (EK) Nr. 2879/2000 9. panta 1. punkta pirmo teikumu aizstāj ar šādu tekstu: "Katru gadu ne vēlāk kā 30. aprīlī un pirmoreiz 2001. gada 15. jūnijā dalībvalstis nosūta Komisijai to izraudzīto programmu un īstenotāju struktūru sarakstu, kā arī katras programmas eksemplāru." Šī regula uzliek saistības kopumā un ir tieši piemērojama visās dalībvalstīs. Briselē, 2001. gada 17. maijā Komisijas vārdā — Komisijas loceklis Franz Fischler [1] OV L 327, 21.12.1999., 7. lpp. [2] OV L 333, 29.12.2000., 63. lpp. --------------------------------------------------
Oficiālais Vēstnesis L 283 , 27/10/2001 Lpp. 0011 - 0011



Komisijas Regula (EK) Nr. 2105/2001 (2001. gada 26. oktobris), ar ko groza Regulu (EK) Nr. 1093/2001 attiecībā uz kaņepju importu EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2000. gada 27. jūlija Regulu (EK) Nr. 1673/2000 par šķiedras linu un kaņepju tirgu kopīgo organizāciju [1] un jo īpaši tās 9. un 14. pantu, tā kā: (1) Komisijas Regulā (EK) Nr. 1093/2001 [2], ar kuru groza Regulu (EK) Nr. 245/2001 [3], ar ko paredz sīki izstrādātus noteikumus par to, kā piemērot Regulu (EK) Nr. 1673/2000, ir paredzēti jauni noteikumi attiecībā uz kaņepju importu. Regulas (EK) Nr. 1093/2001 2. pantā ir noteikts, ka šie noteikumi jāpiemēro no 2001. gada 1. novembra. (2) Veidojot tādus valstu pasākumus, kas atbilst jaunajiem kaņepju importēšanas noteikumiem, vajadzīgas ievērojamas izmaiņas valstu tiesību aktos, administratīvajā jomā un praksē. Tā rezultātā dažas dalībvalstis var nespēt nodrošināt to, ka jaunos noteikumus piemēro paredzētajā dienā, proti, 2001. gada 1. novembrī. Jāatvēl pietiekams papildu laiks, lai nodrošinātu, ka dalībvalstīs šie noteikumi stājas spēkā vienlaicīgi un vienādi, tādējādi attiecībā uz jauno noteikumu piemērošanu būtu jānosaka jauna diena – 2002. gada 1. maijs. Līdz ar to kontroles pasākumus, kas ir bijuši spēkā līdz iepriekšējai noteiktajai dienai, jāturpina piemērot līdz 2002. gada 30. aprīlim. (3) Šajā regulā paredzētie pasākumi ir saskaņā ar Dabīgo šķiedru pārvaldības komitejas atzinumu, IR PIEŅĒMUSI ŠO REGULU. 1. pants Regulas (EK) Nr. 1093/2001 2. pantā datumu "2001. gada 1. novembris" aizstāj ar "2002. gada 1. maijs" un datumu "2001. gada 31. oktobris" aizstāj ar "2002. gada 30. aprīlis". 2. pants Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2001. gada 26. oktobrī Komisijas vārdā — Komisijas loceklis Franz Fischler [1] OV L 193, 29.7.2000., 16. lpp. [2] OV L 150, 6.6.2001., 17. lpp. [3] OV L 35, 6.2.2001., 18. lpp. --------------------------------------------------
Oficiālais Vēstnesis L 047 , 19/02/2002 Lpp. 0002 - 0003



Padomes Regula (EK) Nr. 301/2002 (2002. gada 21. janvāris) par tāda protokola noslēgšanu, ar ko nosaka zvejas iespējas un finansiālo ieguldījumu, kurš paredzēts Eiropas Ekonomikas kopienas un Zaļā Raga Salu Republikas Nolīgumā par zveju pie Zaļā Raga salu krastiem, attiecībā uz laika posmu no 2001. gada 1. jūlija līdz 2004. gada 30. jūnijam EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 37. pantu saistībā ar 300. panta 2. punktu un 300. panta 3. punkta pirmo daļu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā: (1) Saskaņā ar Eiropas Ekonomikas kopienas un Zaļā Raga Salu Republikas Nolīgumu par zveju pie Zaļā Raga salu krastiem [3], abas puses ir risinājušas sarunas, lai noteiktu visus grozījumus un papildinājumus, kas jāizdara šajā nolīgumā. (2) Šo sarunu rezultātā 2001. gada 7. jūnijā parafēja jaunu protokolu, ar ko attiecībā uz laika posmu no 2001. gada 1. jūlija līdz 2004. gada 30. jūnijam nosaka zvejas iespējas un finansiālo ieguldījumu, kurš paredzēts iepriekšminētajā nolīgumā. (3) Kopienas interesēs ir apstiprināt minēto protokolu. (4) Jānosaka metode zvejas iespēju piešķiršanai dalībvalstīm, IR PIEŅĒMUSI ŠO REGULU. 1. pants Ar šo Kopienas vārdā ir apstiprināts protokols, ar ko nosaka zvejas iespējas un finansiālo ieguldījumu, kurš paredzēts Eiropas Ekonomikas kopienas un Zaļā Raga Salu Republikas Nolīgumā par zveju pie Zaļā Raga salu krastiem, attiecībā uz laika posmu no 2001. gada 1. jūlija līdz 2004. gada 30. jūnijam. Protokola teksts ir pievienots šai regulai [4]. 2. pants Protokolā paredzētās zvejas iespējas dalībvalstīm piešķir šādi: — tunzivju seineri | Francija | 19 kuģi | Spānija | 18 kuģi | — kuģis tunču zvejai ar āķiem no borta un jedām | Francija | 6 kuģi | Spānija | 10 kuģi | Portugāle | 2 kuģi | — āķu zvejas kuģi pelaģiskai zvejai | Spānija | 52 kuģi | Portugāle | 10 kuģi | — grunts āķu zvejas kuģi | Portugāle | 630 BRT mēnesī, rēķinot vidēji gadā, vienlaicīgi zvejojot ne vairāk kā četriem kuģiem | Ja licences pieteikumi no šīm dalībvalstīm neaptver visas protokolā noteiktās zvejas iespējas, Kopiena var izskatīt licences pieteikumus no jebkuras citas dalībvalsts. 3. pants Ar šo Padomes priekšsēdētāju pilnvaro izraudzīties personas, kuras ir pilnvarotas parakstīt protokolu, kas ir saistošs Kopienai. 4. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 21. janvārī Padomes vārdā — priekšsēdētājs M. Arias Cañete [1] OV C 332 E, 27.11.2001., 260. lpp. [2] Atzinums sniegts 2001. gada 11. decembrī (Oficiālajā Vēstnesī vēl nav publicēts). [3] OV L 212, 9.8.1990., 3. lpp. [4] OV L 47, 19.2.2002., 25. lpp. --------------------------------------------------
Official Journal L 058 , 28/02/2002 P. 0005 - 0005



KOMISIJAS REGULA (EK) Nr. 361/2002 (2002. gada 27. februāris), ar kuru groza Regulu (EK) Nr. 936/97, ar ko atver tarifu kvotas augstas kvalitātes svaigai, atdzesētai un saldētai liellopu gaļai un saldētai bifeļu gaļai un ar ko nosaka šo kvotu pārvaldību EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 17. maija Regulu (EK) Nr. 1254/1999 par liellopu gaļas tirgus kopīgo organizāciju[1], kurā jaunākie grozījumi izdarīti ar Komisijas Regulu (EK) Nr. 2345/2001[2], ņemot vērā Komisijas 1997. gada 27. maija Regulu (EK) Nr. 936/97, ar ko atver tarifu kvotas augstas kvalitātes svaigai, atdzesētai un saldētai liellopu gaļai un saldētai bifeļu gaļai un ar ko nosaka šo kvotu pārvaldību[3], kurā jaunākie grozījumi izdarīti ar Regulu (EK) Nr. 134/1999[4], un jo īpaši tās 7. panta 2. punktu, tā kā: (1) Kanāda ir noteikusi jaunu iestādi, kas ir pilnvarota izsniegt autentiskuma sertifikātus. Tādēļ ir attiecīgi jāgroza Regulas (EK) Nr. 936/97 II pielikums, IR PIEŅĒMUSI ŠO REGULU. 1. pants Regulas (EK) Nr. 936/97 II pielikumā iestādes nosaukumu "Food Production and Inspection Branch - Agriculture Canada, Direction Générale "Production et inspection des aliments" - Agriculture Canada" aizstāj ar nosaukumu "Canadian Food Inspection Agency - Government of Canada/Agence canadienne d'inspection des aliments - Gouvernement du Canada". 2. pants Šī regula stājas spēkā 2002. gada 28. februārī. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 27. februārī Komisijas vārdā Komisijas loceklis Franz Fischler [1] OV L 160, 26.6.1999., 21. lpp. [2] OV L 315, 1.12.2001., 29. lpp. [3] OV L 137, 28.5.1997., 10. lpp. [4] OV L 17, 22.1.1999., 22. lpp.
Oficiālais Vēstnesis L 151 , 11/06/2002 Lpp. 0011 - 0011



Eiropas Centrālās bankas Regula (EK) Nr. 993/2002 (2002. gada 6. jūnijs), ar kuru labo Regulu ECB/2001/13 par monetāro finanšu iestāžu nozares konsolidēto bilanci [1] (ECB/2002/4) EIROPAS CENTRĀLĀS BANKAS PADOME, ņemot vērā Padomes Regulu (EK) Nr. 2533/98 (1998. gada 23. novembris) par statistikas informācijas vākšanu, ko veic Eiropas Centrālā banka [2], un jo īpaši tās 5. panta 1. punktu un 6. panta 4. punktu, ņemot vērā Padomes Regulu (EK) Nr. 2531/98 (1998. gada 23. novembris) par obligāto rezervju piemērošanu, ko veic Eiropas Centrālā banka [3], kas grozīta ar Regulu 134/2002 [4], un jo īpaši tās 6. panta 4. punktu, tā kā: (1) Bija paredzēts, ka 1998. gada 1. decembra Regulu ECB/1998/16 par monetāro finanšu iestāžu nozares kopsavilkuma bilanci [5], kas grozīta ar Regulu ECB/2000/8 [6] no 2003. gada 1. janvāra aizstās ar Regulu ECB/2001/13. Ziņošana saskaņā ar jauno režīmu sākas ar 2003. gada datiem. Pienākumiem attiecībā uz ziņošanu saskaņā ar Regulu ECB/2001/16 tāpēc būtu vajadzējis palikt spēkā līdz 2003. gada 1. janvārim. Tomēr kļūdaini tika noteikts, ka Regulas ECB/2001/13 spēkā stāšanās datums ir 2002. gada 1. janvāris. Rezultātā Regula ECB/2001/16, kura saskaņā ar Regulas ECB/2001/13 nosacījumiem tiek atcelta šīs pēdējās minētās regulas spēkā stāšanās dienā, tika atcelta vienu gadu par ātru. Tāpēc ir svarīgi labot Regulu ECB/2001/13, lai noteiktu, ka tā stājas spēkā 2003. gada 1. janvārī. (2) Regulā ECB/1998/16 paredzētos pienākumus attiecībā uz ziņošanu ziņotāji veikuši no 1999. gada 1. janvāra. Iepriekš minētās regulas nepārtraukto piemērojumu līdz 2002. gada 31. decembrim, it īpaši, pienākumu panākt to, ka tā tiek ievērota no 2002. gada 1. janvāra, t.i., pirms dienas, kad stājas spēkā šī regula, neuzskata par ko tādu, kas būtu pretrunā ar to ziņotāju tiesisko paļāvību, kas turpināja sniegt atbilstošo statistikas informāciju pēc 2001. gada beigām, IR PIEŅĒMUSI ŠO REGULU. 1. pants Regulu ECB/2001/13 labo šādi: - Regulas 8. panta 1. punktu aizstāj ar šādu: "1. Regula (EK) Nr. 2819/98 (ECB/1998/16) ir atcelta no 2003. gada 1. janvāra." - Regulas 9. pantu aizstāj ar šādu pantu: "9. pants Šī regula stājas spēkā 2003. gada 1. janvārī." 2. pants Nobeiguma noteikumi Šī regula stājas spēkā dienā, kad to publicē Eiropas Kopienu Oficiālajā Vēstnesī. Frankfurtē pie Mainas, 2002. gada 6. jūnijā ECB Padomes vārdā — priekšsēdētājs Willem F. Duisenberg [1] Eiropas Centrālās bankas Regula (EK) Nr. 2423/2001 (OV L 333, 17.12.2001., 1. lpp.). [2] OV L 318, 27.11.1998., 8. lpp. [3] OV L 318, 27.11.1998., 1. lpp. [4] OV L 24, 26.1.2002., 1. lpp. [5] Eiropas Centrālās bankas Regula (EK) Nr. 2819/98 (OV L 356, 30.12.1998., 1. lpp.). [6] Eiropas Centrālās bankas Regula (EK) Nr. 1921/2000 (OV L 229, 9.9.2000., 34. lpp.). --------------------------------------------------
Oficiālais Vēstnesis L 278 , 16/10/2002 Lpp. 0009 - 0009



Komisijas Regula (EK) Nr. 1835/2002 (2002. gada 15. oktobris), ar ko groza Regulu (EK) Nr. 1901/2000, kas nosaka dažus noteikumus, lai īstenotu Padomes Regulu (EEK) Nr. 3330/91 par statistiku attiecībā uz dalībvalstu savstarpējo preču tirdzniecību EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 7. novembra Regulu (EEK) Nr. 3330/91 par statistiku attiecībā uz dalībvalstu savstarpējo preču tirdzniecību [1], kurā jaunākie grozījumi izdarīti ar Eiropas Parlamenta un Padomes Regulu (EK) Nr. 1624/2000 [2], un jo īpaši tās 30. pantu, tā kā: (1) Padomes 1987. gada 23. jūlija Regula par tarifu un statistikas nomenklatūru un kopējo muitas tarifu [3], kurā jaunākie grozījumi izdarīti ar Komisijas Regulu (EK) Nr. 969/2002 [4], atļauj dalībvalstīm izmantot apakšpozīcijas, lai izpildītu valsts prasības, ja šīs prasības nevar izpildīt Kopienas līmenī. (2) Komisijas Regula (EK) Nr. 1901/2000 [5], kurā grozījumi izdarīti ar Regulu (EK) Nr. 2150/2001 [6], ļauj dalībvalstīm, kuras to vēlas, vākt sīkāku informāciju nekā informācija, kas izriet no kombinētās nomenklatūras piemērošanas, ar noteikumu, ka par informācijas sniegšanu atbildīgajai pusei ir atļauts izvēlēties to sniegt saskaņā ar kombinēto nomenklatūru vai papildu apakšiedaļām. (3) Dažām dalībvalstīm var būt nepieciešams vākt sīkāku informāciju nekā informācija, kas izriet no kombinētās nomenklatūras obligātas piemērošanas, un tādējādi iegūt izsmeļošāku statistisko informāciju par nozarēm, kurās valsts ieinteresēta. (4) Šīs elastības pakāpes ieviešanas mērķis ir izpildīt īpašas valsts prasības, tās sistemātiski neatspoguļojot kombinētajā nomenklatūrā. Šis pasākums dos iespēju samazināt Kopienas iekšienē strādājošo uzņēmēju nastu, koncentrējot pienākumu sniegt statistisko informāciju valsts līmenī un atbrīvojot uzņēmējus citās dalībvalstīs. (5) Dalībvalstīm ir jābūt iespējai izvēlēties, vai ieviest šo datu vākšanas veidu un, ja tas ir vajadzīgs, noteikt izpildes kārtību. (6) Tādēļ būtu jāgroza Regula (EK) Nr. 1901/2000. (7) Šajā regulā paredzētie pasākumi ir saskaņā ar atzinumu, ko sniegusi Preču tirdzniecības starp dalībvalstīm statistikas komiteja, IR PIEŅĒMUSI ŠO REGULU. 1. pants Regulas (EK) Nr. 1901/2000 47. panta pirmo daļu aizstāj ar šādu: "Tās dalībvalstis, kas vēlas sīkāku informāciju nekā informācija, kura izriet no pamatregulas 21. panta piemērošanas, var, atkāpjoties no minētā panta, organizēt attiecīgās informācijas vākšanu." 2. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. To piemēro no 2003. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 15. oktobrī Komisijas vārdā — Komisijas loceklis Pedro Solbes Mira [1] OV L 316, 16.11.1991., 1. lpp. [2] OV L 187, 26.7.2000., 1. lpp. [3] OV L 256, 7.9.1987., 1. lpp. [4] OV L 149, 6.7.2002., 20. lpp. [5] OV L 228, 8.9.2000., 28. lpp. [6] OV L 288, 1.11.2001., 30. lpp. --------------------------------------------------
Oficiālais Vēstnesis L 300 , 05/11/2002 Lpp. 0003 - 0003



Komisijas Regula (EK) Nr. 1964/2002 (2002. gada 4.novembris), ar ko groza Regulu (EK) Nr. 1019/2002 par tirdzniecības standartiem olīveļļai EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1966. gada 22. septembra Regulu Nr. 136/66/EEK par eļļas un tauku tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1513/2001 [2], un jo īpaši tās 35.a pantu, tā kā: (1) Komisijas Regulas Nr. 1019/2002 [3] 12. panta 2. punktā ir noteikts, ka minētā regula ir piemērojama no 2002. gada 1. novembra, izņemot gadījumu, kad produkti likumīgi izgatavoti un etiķetēti Eiropas Kopienā vai likumīgi ievesti Eiropas Kopienā un laisti brīvā apgrozībā līdz 2002. gada 1. augustam. (2) Ir konstatēts, ka iepakotājiem bija grūtības izpildīt jaunās etiķetēšanas prasības, ņemot vērā krājumā esošos etiķešu daudzumus un glabāšanas laiku olīveļļas produktiem, kas var palikt tirgū. (3) Turklāt dažiem iepakotājiem bija grūtības pielāgoties Regulas (EK) Nr. 1019/2002 2. panta prasībai iesaiņot produktus mazos iesaiņojumos ar pienācīgu slēguma sistēmu un etiķetēt tos saskaņā ar minētās regulas 3. līdz 6. pantu. (4) Lai uzņēmējiem dotu pietiekami daudz laika, lai pielāgotos jaunajiem iesaiņošanas un etiķetēšanas noteikumiem, ir jāpagarina Regulas (EK) Nr. 1019/2002 12. panta 2. punktā paredzētais pielāgošanās periods. (5) Atbilstīgi ir jāgroza Regula (EK) Nr. 1019/2002. (6) Šajā regulā paredzētie pasākumi ir saskaņā ar Eļļas un tauku pārvaldības komitejas atzinumu, IR PIEŅĒMUSI ŠO REGULU. 1. pants Regulas (EK) Nr. 1019/2002 12. panta 2. punktu aizstāj ar šādu punktu: "2. To piemēro no 2002. gada 1. novembra, izņemot 2., 3., 5. un 6. pantu, kurus piemēro no 2003. gada 1. novembra. No 2002. gada 1. jūlija piemēro 11. pantu. Tomēr produktus, kuri ir likumīgi izgatavoti un etiķetēti Kopienā vai likumīgi ievesti Kopienā un laisti brīvā apgrozībā līdz 2003. gada 1. novembrim, var tirgot, līdz krājumi ir izmantoti." 2. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 4. novembrī Komisijas vārdā — Komisijas loceklis Franz Fischler [1] OV 172, 30.9.1966., 3025./66. lpp. [2] OV L 201, 26.7.2001., 4. lpp. [3] OV L 155, 14.6.2002., 27. lpp. --------------------------------------------------